普卡

－個名據講嚟自捷克文 Půlka，即係捷克文「一半」噉解－係盛行於歐洲同英文圈等地嘅一種民間舞曲同舞蹈。普卡源於 19 世紀上半橛嘅波希米亞，打後喺 1840 年代响巴黎嘅舞會同舞台嗰度出咗名，大受歡迎傳去歐洲各地區以至美國，而例如人稱「華爾茲之王」嘅約翰施特勞斯二世都有作咗多首普卡樂曲。

普卡樂曲有好多易認嘅特徵：喺音樂特性上，普卡樂曲正路會跟 2/4 拍，興用 oom-pah 嘅伴奏，跟 1 2、1 2、1 2... 噉嘅規律打拍子；除此之外，普卡舞曲仲出嗮名氣氛活潑詼諧，啲人跟普卡跳舞嗰時，通常會係若干對男女，成雙成對噉嚟跳，會跟住音樂做出一吓吓嘅彈跳動作。

到咗廿一世紀初，普卡唔淨只係一種樂曲同舞蹈，仲係一種傳統文化：歐美人表演普卡嗰陣，通常會有套特定嘅樂器嚟演奏，當中以手風琴最具代表性，而啲舞蹈員仲好興特登著住民俗服裝嚟跳；而且普卡因為俾人覺得氣氛歡樂，所以好多歐美人都鍾意喺婚禮或者嘉年華呢啲喜慶場合播普卡。

音樂特性

普卡音樂有以下呢啲特徵：
拍號：普卡定義上實係雙拍子嘅，多數都係用 2/4 拍號，每段節拍兩吓拍子，第一吓拍子強，每吓拍子相當於一個四分音符，會跟 1 2、1 2、1 2... 噉嘅規律打拍子。下圖係普卡嘅典型節奏：

Oom pah：oom pah 係普卡嘅常用伴奏，指段伴奏交替噉出以下噉嘅規律
一吓「一條和弦嘅低音部份」－
一吓「條和弦淨低嗰啲音符」。即係跟 1 2、1 2、1 2... 噉嘅規律－方便跟住普卡跳舞嘅人留意住拍子。
速度：普卡樂曲嘅速度通常都比較快，好多時都接近或者超過 130 bpm。
二段體：愛爾蘭嘅普卡會有 32 橛小節，呢啲小節會細分做 4 部份，每部份 8 小節，跟 A-A-B-B 噉嘅形式。
手風琴：普卡可以用包括大號、鋼琴、結他、大提琴在內嘅好多種樂器嚟演奏，不過以手風琴算係最出名同有代表性，啲人通常一講起普卡音樂嘅樂器第一時間就係會諗起手風琴。
歡樂氣氛：普卡樂曲普遍俾人覺得係活潑、詼諧又歡樂；因為噉，喺廿一世紀初嘅歐洲同英文圈，普卡樂曲常見於婚禮或者嘉年華呢啲喜慶場合，當中慕尼黑啤酒節就好出名－慕尼黑啤酒節係德國慕尼黑一年一度嘅盛事，每年都會响九月中至尾嗰陣搞，維持兩個禮拜左右，俾出席嘅人盡情噉一路飲啤酒一路玩，而普卡音樂演奏就係慕尼黑啤酒節最常見嘅音樂表演之一。

名曲 

《爆作普卡》，由約翰施特勞斯二世喺 1847 年作。
《噢，蘇珊娜》，著名美國作曲家史蒂芬·福斯特作，1848 年公開，用咗普卡式拍子。
《傾閒偈普卡》，由約翰施特勞斯二世喺 1858 年作。
《香檳普卡》，由約翰施特勞斯二世喺 1858 年作。
《飛快子彈曲》，由約翰施特勞斯二世作，1868 年首次公演。
《撥奏普卡》，由約翰施特勞斯二世喺 1870 年作。
《薩基雅爾維嘅普卡》，1907 年經已存在喺芬蘭嘅一首民間普卡歌。
《啤酒桶普卡》，1927 年作，二戰期間曾經响歐美極紅嘅一首普卡歌。
《伊娃嘅普卡》，1928 年經已存在喺芬蘭嘅一首民間普卡歌。

起源

普卡源自 19 世紀上半橛嘅波希米亞。據講喺 1830 年代上半橛嘅波希米亞，有個叫約瑟夫·累烏達嘅音樂老師喺度觀察一個叫安娜·詩力莎高娃嘅後生女仔跳舞；累烏達留意到詩力莎高娃跳嘅舞有啲唔尋常，一問之下得知詩力莎高娃原來係喺度跟住一首叫《Strýček Nimra koupil šimla》嘅民歌跳舞，累烏達跟手嗱嗱臨將詩力莎高娃跳舞嗰陣嘅節奏搵紙筆記低，然後仲攞咗去教埋班後生男人跟住一齊跳；打後喺 1835 年，呢種舞傳到去布拉格嘅舞會嗰度，大受歡迎，然後就廣傳－呢種舞喺 1839 年傳到去維也納，及後喺 1840 年傳到去巴黎。而且喺歷史文獻入面啲人仲有提到普卡狂熱一詞－顯示當時嘅歐洲樂壇舞壇掀起咗一陣普卡熱潮。喺 1844 年，普卡據講經已到咗美國。

順帶一提，有歷史證據指出，普卡似乎喺詩力莎高娃跳之前就經已存在：响 1840 年代嗰時有文獻紀錄話，有啲歐洲音樂人同當時嘅捷克平民傾過有關普卡嘅嘢；根據啲平民所講，喺貴族同知識份子圈興普卡之前，當地嘅平民之間就一路有喺度跳普卡舞同唱普卡歌。因為噉，有現代學者就話普卡係「一種真正嘅捷克民俗舞曲」－由平民之間自然噉演變出嚟，冇單一作者，因為多人鍾意而廣傳。

芭蕾舞
探戈
酒吧
啤酒
普卡點
Steampunk

攷

拎 

Polka. Encyclopedia Britannica.
Polka. Polish Music Center.
"Beer Barrel Polka" (Roll Out the Barrel) by West Coast Prost!. YouTube.

捷克文化‎